Hyundai i10 erstattes af to mini-elbiler i 2024

I juli måned fortalte Hyundais europæiske marketingschef, Andreas-Christoph Hofmann, at de arbejder på en billig elbil, specifikt til det europæiske marked. Men der kommer faktisk hele to mini-elbiler, meddeler Autocar. Nemlig både en direkte erstatning for hatchbacken i10, samt en mere SUV-inspireret udgave af typen crossover.

De to modeller vil dele platform, men det vides endnu ikke hvilken. Hyundais E-GMP-platform er sandsynligvis ikke egnet til køretøjer på størrelse med i10. I stedet spekuleres der i, at Hyundai er ved at udvikle en helt ny dedikeret EV-platform til de billigere køretøjer.

Målet er, at begge modeller skal sendes på markedet med en prislap på under 20.000 euro – 150.000 kroner. Produktionen skal starte i henholdsvis 2023 og 2024.

Oplysningerne bekræftes af det amerikanske firma BorgWarner, der i en pressemeddelelse fortæller, at de skal levere elektriske motorer til køretøjerne.

Mini-elbilerne kommer

Det er ikke bare Hyundai, der har kig på A-segmentet. Også den tyske Volkswagen-gruppe har rettet fokus mod mini-elbiler. Volkswagen ID Life skal sælges til samme pris. Den baseres på en fysisk mindre version af Volkswagens elektriske MEB-platform, får forhjulstræk og skal på vejene i 2025. I hvert fald ifølge planen.

Også Seat og Skoda arbejder på billige mikro-elbiler, baseret på den samme platform. Alle peger de mod 2025 som året, hvor modellerne materialiseres.

Hyundai i10 erstattes af to mini-elbiler i 2024